Varėna
Varėna – miestas pietų Lietuvoje, Alytaus apskrityje, 51 km į pietryčius nuo Alytaus. Varėnos rajono savivaldybės ir seniūnijos centras. Yra 6 seniūnaitijos (Dzūkų, M. K. Čiurlionio, Parko, Šilo, Vytauto, Žalioji). Miestas išsidėstęs į šiaurę Vilniaus–Marcinkonių geležinkelio. Stovi medinė Šv. arkangelo Mykolo bažnyčia (nuo 1933 m.), yra paštas, Varėnos geležinkelio stotis. Pro Varėną eina plentas  127  Babriškės–Varėna–Eišiškės , keliai  5003  Varėna–Marcinkonys–Druskininkai ,  5004  Varėna–Matuizos–Valkininkai ,  5009  Varėna–Nedzingė–Merkinė  ,  5014  Varėna–Rudnia–Paramėlis–Katra . Miesto centre yra savivaldybė, kultūros namai. Šiaurės rytiniame miesto pakraštyje gausu pramonės įmonių (melioracijos, pieno, transporto ir kt.). Ten ir Varėnos poliklinika – trijų aukštų pastate (vienas korpusas statytas 1968 m., kitas – 1982 m.) bei ligoninė. Didžiausia miesto šventė yra "Grybų šventė" (rengiama nuo 1996 m.)